
1. Reforma comandamentului militar al NATO

 

Miniştrii apărării din ţările membre ale Organizaţiei Tratatului Atlanticului de Nord, reuniţi la 12 iunie a.c., la Bruxelles, au aprobat o reformă majoră a comandamentului militar al Alianţei în cadrul procesului de adaptare a organizaţiei la lupta contra terorismului şi au adoptat "conceptul global al Forţei de Reacţie a NATO", forţă care trebuie să fie uşor de mobilizat într-un interval foarte scurt şi să se poată desfăşura oriunde în lume. 

Reorganizarea Alianţei implică crearea a două mari comandamente strategice, unul însărcinat să conducă operaţiunile militare şi care îşi va păstra cartierul general la Mons, în Belgia, unde se află şi actualul Comandament Suprem al Forţelor Aliate din Europa (SHAPE), iar celălalt are misiunea de modernizare militară a NATO, având baza operaţională la Norfolk, (Virginia - SUA). De asemenea, trei cartiere generale regionale comune vor funcţiona la Brunnssum (Olanda), Napoli (Italia) şi Lisabona (Portugalia), iar dintre cele şase comandamente secundare, trei vor avea sediul în nordul Europei iar trei în sudul Europei. Prin închiderea a patru comandamente subregionale, Grecia pierde baza de la Larissa, iar ca urmare a reducerii la numai patru a centrelor pentru operaţiuni aeriene Spania pierde o bază de lângă Madrid. 

NATO a mai convenit asupra reducerii cu 40% a bazelor sale militare ca parte a tendinţei de a adapta Alianţa, gândită pentru perioada războiului rece, la noile ameninţări mondiale. Participanţii la lucrări au apreciat că structurile de comandă ale organizaţiei s-au modificat prea puţin de la dezmembrarea fostei URSS şi a sferei sale de influenţă, subliniind că în afara modernizării militare Alianţa trebuie să iasă din stagnare şi expectativă în faţa noilor provocări globale cum sunt statele totalitare, terorismul şi extinderea armelor de distrugere în masă. 

Potrivit experţilor, miniştrii statelor membre NATO au reuşit să facă progrese substanţiale privind restructurarea Alianţei pe linia măsurilor convenite la summit-ul NATO de la Praga, de anul trecut. Ei au convenit să restructureze comanda operaţională, fără să o împartă între statele Europei şi SUA, lucru care ar fi însemnat o reîntoarcere la perioada războiului rece când Comandamentul Suprem al Forţelor Aliate, cu sediul la Norfolk, proteja căile navigabile de un atac sovietic. Principala sarcină a personalului NATO care are sediul din Norfolk, se va focaliza pe sprijinirea membrilor NATO în vederea transformării armatelor lor pentru a se adecva la provocările perioadei actuale.

Miniştrii au convenit, totodată, să formeze o Forţă de Reacţie a NATO, la început prin crearea unei echipe operaţionale speciale, care, în cele din urmă va ajunge la 21.000 de militari. "Crearea acestei forţe va contribui semnificativ la dotarea Alianţei cu o capacitate de acţiune rapidă", se arată în comunicatul difuzat după încheierea reuniunii de la Bruxelles. Experţii militari ai Alianţei doresc ca un nucleu al acestei forţe, respectiv între 5.000 şi 6.000 de oameni, să poată deveni activ până în luna octombrie 2003. Potrivit unor oficiali americani, această forţă va fi organizată pentru a îndeplini misiuni "de luptă de mare intensitate şi pătrunderi în forţă" şi pentru a le acorda membrilor NATO posibilitatea de a-şi suplimenta sau creşte performanţele capacităţilor militare. Unii oficiali americani au subliniat că, deşi aceşti paşi ar putea fi promiţători, ei reprezintă doar un început, deoarece membrii NATO trebuie să investească în dotarea militară şi în instrucţie pentru a putea face ca Alianţa să devină o forţă combatantă eficientă. După sfârşitul războiului rece, armatele europene au îmbătrânit sau s-au atrofiat, astfel că nu pot oferi decât un sprijin slab SUA în războaiele moderne.

În altă ordine de idei, în august 2003, NATO va prelua misiunea de menţinere a păcii de la Kabul, în Afganistan, ultima provocare a Alianţei, potrivit experţilor, şi totodată un demers care s-ar putea dovedi un punct de cotitură nu numai pentru Afganistan ci şi pentru Alianţă. NATO şi oficialii americani au anunţat, cu prilejul reuniunii, că au o viziune clară asupra provocărilor cu care se va confrunta Alianţa în Afganistan, având în vedere continuarea şi, probabil, escaladarea lipsei de securitate din această ţară.

Administraţia preşedintelui George W. Bush este mai optimistă privind capacitatea Alianţei de a sprijini securitatea globală, având în vedere intenţia NATO de a opera dincolo de graniţele Europei. SUA fac presiuni ca NATO să devină o forţă mobilă şi ar dori să vadă această abilitate pusă în aplicare în Afganistan. În general, potrivit experţilor NATO, securizarea Afganistanului înseamnă controlul asupra liderilor tribali, majoritatea eforturilor politice fiind direcţionate spre întărirea regimului lui Hamid Karzai. Armata SUA a luptat cu liderii tribali, mai întâi pentru a-i îndepărta pe talibani şi apoi pentru a obţine sprijin în reperarea teroriştilor şi contracararea eforturilor acestora de a găsi un refugiu, acest lucru întărind sfera de influenţă a liderilor tribali. Succesul depinde de măsura în care NATO poate face o îmbinare clară a obiectivelor politice şi militare, acest lucru necesitând o ajustare a liniei politice şi a strategiei militare. Stabilirea ordinii va depinde de autonomia regională şi de garantarea democraţiei.

Obiectivul comunităţii internaţionale de a organiza alegeri democratice în Afganistan în anul 2004 este deosebit de ambiţios. În schimb, ţările donatoare ar trebui să faciliteze sarcinile de menţinere a păcii, acordând ajutor în primul rând pentru stabilirea ordinii şi încetarea violenţelor, în al doilea rând pentru crearea serviciilor de importanţă vitală şi în cele din urmă pentru a institui democraţia. SUA şi NATO pun un mare accent pe instituirea stabilităţii în Afganistan. Dacă Alianţa va înregistra un succes în rezolvarea problemei afgane îşi va putea asuma pe viitor misiuni similare, miniştrii apărării din NATO discutând deja despre eventualitatea asumării unui rol în procesul de pace din Orientul Mijlociu. 

Cu prilejul reuniunii, miniştrii ţărilor NATO au mai convenit să acorde consultanţă Poloniei în rolul ce îi revine acesteia în acţiunile de menţinere a păcii desfăşurate în Irak. 

Donald Rumsfeld a subliniat că demersurile adoptate la reuniunea de la Bruxelles sunt o dovadă că "Alianţa Nord-Atlantică şi-a revenit". El a respins criticile care i-au fost aduse după declaraţiile dure pe care le-a făcut privind noua lege belgiană care permite acuzarea unor oficiali americani de crime de război. "Această organizaţie s-a însănătoşit. Mergem mai departe pentru a înfrunta provocările secolului al XXI-lea", a afirmat ministrul american al apărării.

La rândul său, Secretarul general al NATO, George Robertson, a salutat reforma pe care o cunoaşte Alianţa în efortul de a se adapta luptei împotriva terorismului şi a altor sfidări la adresa securităţii în secolul al XXI-lea. "Reforma NATO este indispensabilă, având în vedere responsabilităţile operaţionale tot mai mari ale Alianţei în afara Europei, care era zona sa tradiţională de intervenţie", a apreciat G. Robertson, subliniind că această reformă a NATO constă atât în întărirea capacităţilor sale militare, cât şi într-o reformă profundă a structurii comandamentului militar aliat.

 

2. Acţiuni recente ale Uniunii Europene

 

▪ Viitoarea Constituţie Europeană

 

Convenţia privind Viitorul Europei a prezentat, la 12 iunie a.c., în cadrul unei reuniuni desfăşurate la Bruxelles, versiunea finală revizuită a proiectului Constituţiei Europene. Proiectul, care a fost formulat în decursul a 16 luni de negocieri şi dezbateri ce au antrenat deopotrivă lideri ai UE şi societatea civilă, urmează să fie prezentat şefilor de state şi de guverne ai UE, care se vor reuni la Salonic, în perioada 20-21 iunie a.c. Departe de a se bucura de aprobarea tuturor celor 105 membri ai Convenţiei, documentul este considerat "un compromis destul de fragil", fiind însă, totodată, cea mai bună variantă la care se putea ajunge pentru a simplifica modul de funcţionare a unei Uniuni cu 25 şi apoi cu 27 de state. 

Proiectul viitoarei Constituţii aduce modificări substanţiale instituţiilor europene şi relaţiilor între partenerii din UE; el prevede, în general, adoptarea deciziilor prin vot cu majoritate calificată (renunţând, în majoritatea domeniilor, la principiul unanimităţii). 

Astfel, o lege va putea fi adoptată dacă beneficiază de aprobarea majorităţii statelor UE, a căror populaţie atinge cel puţin 60% din numărul de locuitori ai Uniunii. 

Nu s-a ajuns la un consens în privinţa Politicii Externe şi de Securitate Comună şi a sistemului de impozitare; în aceste domenii, Marea Britanie, Spania (dar şi majoritatea statelor mici din Uniune) insistă asupra păstrării dreptului de veto. Franţa mai doreşte să-şi păstreze dreptul de veto în privinţa politicii culturale, pentru a-şi putea proteja, în continuare, filmele şi producţiile culturale puternic subvenţionate de la buget. 

Numărul membrilor Comisiei Europene va fi drastic redus; într-o Uniune cu 27 de membri, executivul va număra numai 15 comisari. Comisia Europeană va reprezenta Uniunea pe plan extern, cu excepţia Politicii Externe şi de Securitate Comună (PESC).

Preşedintele Comisiei va fi ales de Parlamentul European, fapt care-i va conferi un plus de legitimitate. 

Consiliul European (format din şefii de state şi de guverne ai membrilor UE) va fi condus de un preşedinte (denumirea este încă în discuţie; nu s-a stabilit dacă se va vorbi despre un preşedinte al Consiliului, sau despre un preşedinte al UE). El va fi ales de membrii Consiliului pentru un mandat de doi ani şi jumătate, care va putea fi reînnoit. Se renunţă, astfel, la preşedinţia prin rotaţie a Uniunii, deţinută de fiecare ţară membră, pe rând, pentru o perioadă de şase luni. Austria, Cipru, Cehia, Estonia, Finlanda, Ungaria, Irlanda, Letonia, Lituania, Luxemburg, Malta, Polonia, Portugalia, Slovacia, Slovenia şi Suedia s-au pronunţat împotriva unui preşedinte permanent al Consiliului European şi a transformării acestui organism într-o nouă instituţie. 

A fost creat postul de ministru european al apărării, care va cumula atribuţiile deţinute acum de Înaltul Reprezentant al UE pentru Politică Externă şi de Securitate Comună, Javier Solana, şi de Comisarul european pentru Relaţii Externe, Chris Patten. Criticii proiectului Constituţiei afirmă că prerogativele Consiliului au fost mult sporite în defavoarea Comisiei, care ar fi astfel transformată într-un "colegiu de eunuci". Un alt motiv de dezacord este şi referirea în textul viitoarei Constituţii la valorile creştinismului ca valori fundamentale ale Uniunii. Multe state, printre care Germania, Spania, Italia, Polonia, au insistat asupra acestui aspect, însă proiectul prezentat de preşedintele Convenţiei, Valery Giscard d'Estaing menţionează doar vag "moştenirea culturală, religioasă şi umanistă a Europei", fără alte referiri la valorile creştine. 

O prevedere a Constituţiei se referă la posibilitatea statelor membre de a părăsi Uniunea atunci când consideră necesar.

Proiectul Constituţiei Europene se bucură deja de susţinerea membrelor fondatoare ale Uniunii - Franţa, Germania, ţările Benelux şi Italia - şi este destul de contestat de Marea Britanie, Spania, Polonia, precum şi de multe dintre statele mici. Marea Britanie, de exemplu, solicită ca fiecare stat membru al Uniunii să poată avea drept de veto în privinţa Politicii Externe şi în domeniul taxelor şi impozitelor în Uniunea Europeană. 

După ce va fi analizat la Consiliul European de la Salonic, din 20-21 iunie a.c., proiectul va fi înaintat pentru dezbatere Conferinţei Integuvernamentale (CIG), care va trebui să adopte viitoarea Constituţie. CIG va începe în octombrie 2003 şi se va încheia, probabil, în iunie 2004, după intrarea oficială în Uniune a celor zece noi membre. Dacă va fi adoptată, noua Constituţie Europeană nu va intra în vigoare înainte de 1 noiembrie 2009, pentru a lăsa timp noilor state membre să beneficieze de privilegiile conferite de Tratatul de la Nisa.

▪ Măsuri pentru combaterea proliferării armelor de distrugere în masă 

 

"Cei 15" au adoptat pentru prima dată, la 16 iunie a.c., în cadrul unei reuniuni a miniştrilor de externe ai statelor membre UE, o serie de măsuri pentru combaterea proliferării armelor de distrugere în masă, un plan de acţiune pe termen scurt şi mediu, reafirmând rolul central pe care trebuie să îl joace Organizaţia Naţiunilor Unite în acest domeniu. 

"Cei 15" au insistat asupra "măsurilor preventive politice şi diplomatice care constituie prima linie de apărare în domeniul neproliferării". Printre aceste măsuri se numără, potrivit comunicatului elaborat de miniştrii de externe ai ţărilor membre UE, aderarea la regimul de control al exporturilor şi sprijinirea activităţilor desfăşurate de organizaţiile internaţionale, cum ar fi Agenţia Internaţională pentru Energie Atomică (AIEA). Pot fi utilizate, de asemenea, dialogul politic şi presiunile diplomatice. Dacă aceste măsuri eşuează, pot fi puse în aplicare metodele coercitive definite de Carta ONU şi de dreptul internaţional: "sancţiuni selective sau totale, interceptarea unor transporturi şi, în caz de nevoie, recurgerea la forţă". 

Potrivit participanţilor la reuniune, Consiliul de Securitate al Naţiunilor Unite trebuie să joace un rol central din acest punct de vedere. Miniştrii europeni au precizat că "rolul Consiliului de Securitate trebuie să fie consolidat", dată fiind poziţia sa de "arbitru final în privinţa consecinţelor nerespectării obligaţiilor internaţionale în materie de neproliferare". 

Pentru a identifica în mod eficient eventualele încălcări ale legislaţiei europene, va fi nevoie ca mecanismele şi sistemul de verificare existent să fie utilizate eficient. În planul de acţiune adoptat, "cei 15" au enumerat măsurile care trebuie să fie aplicate în următoarele luni. Astfel, bugetul AIEA va fi suplimentat până în luna septembrie a.c., iar pe termen lung, oficialii europeni subliniază că vor elabora o politică de inspecţii şi sancţiuni în materie de arme de distrugere în masă. Această politică ar putea fi aplicată în cadrul acordurilor de cooperare sau al programelor de asistenţă dintre UE şi alte ţări. 

 

▪ Pregătirea summit-ului de la Salonic. Puncte de vedere privind redefinirea politicii referitoare la imigraţie 

 

Liderii europeni vor redefini, cu ocazia summit-ului de la Salonic, ce va avea loc în perioada 20-21 iunie a.c., politica de imigrare, care va fi axată pe lupta împotriva imigraţiei clandestine, prin sporirea fondurilor alocate controlului frontierelor şi securităţii vizelor. 

Preşedinţia greacă a Uniunii Europene va încerca să-i convingă pe şefii de state şi de guverne să recunoască necesitatea imigraţiei legale, mai ales din motive economice şi demografice, care ar putea fi benefică pentru economiile europene. "Prin oferirea unor posibilităţi legale, UE îşi poate asigura cooperarea statelor de origine ale imigranţilor pentru combaterea traficului de fiinţe umane", a subliniat recent şeful diplomaţiei elene, Georgios Papandreou. 

Politica europeană comună în domeniul dreptului de azil şi imigraţiei, lansată în 1999, a beneficiat până acum de o multitudine de iniţiative legislative însă de prea puţine mijloace financiare - mai puţin de 1% din fondurile comunitare. Comisia Europeană, care speră că acestui domeniu îi vor fi alocate sume importante în perioada 2007-2013, a propus alocarea a 80-140 de milioane de euro pentru constituirea unei baze de date referitoare la vize, pentru proiecte de cooperare în vederea controlului frontierelor şi pentru repatrierea imigranţilor aflaţi în situaţie ilegală. Astfel, sistemul de informaţii referitoare la vize (VIS) va înregistra toate vizele eliberate de statele membre şi va permite combaterea fraudelor prin utilizarea datelor biometrice (amprente digitale şi analiza irisului uman). 

Membrii UE se vor pronunţa, la Salonic, în legătură cu crearea unei agenţii care să administreze operaţiunile comune de control al frontierelor. Primele acţiuni de acest fel au avut loc la începutul anului 2003, în Marea Mediterană, dar nu au fost concludente deoarece nu au fost bine coordonate şi nu au beneficiat de suficiente resurse materiale. 

Comisia Europeană va propune un nou program de asistenţă în valoare de 250 de milioane de euro, pe termen de cinci ani, destinat ţărilor care se angajează să coopereze şi care negociază cu UE acorduri de readmitere a imigranţilor aflaţi în situaţii ilegale. Propunerile UE vin într-un moment în care, în majoritatea statelor membre, se înregistrează tendinţa înăspririi legislaţiei referitoare la imigraţie şi azil. 

Marea Britanie, care doreşte să reducă numărul de noi imigranţi care ajung pe teritoriul său, va solicita, în cadrul summit-ului, sprijin în vederea aplicării unui program-pilot în materie de azil, bazat pe idei radicale. Administraţia britanică doreşte instituirea unor zone de protecţie în apropierea ţărilor de origine ale solicitanţilor de azil şi instituirea de centre de tranzit la frontierele exterioare ale Uniunii, unde să fie procesate cererile imigranţilor.

3. Situaţia din Orientul Mijlociu

 

Premierul israelian, Ariel Sharon, a declarat, la 12 iunie a.c., la câteva ore după atentatul sinucigaş de la Ierusalim, soldat cu 16 morţi, că Israelul doreşte continuarea procesului politic pentru asigurarea păcii şi securităţii, afirmând că statul va continua lupta împotriva terorismului, împotriva celor care îl finanţează şi a autorilor atentatelor antiisraeliene". 

Pe de altă parte, aripa militară a Hamas a anunţat că intenţionează să continue lupta armată împotriva Israelului. Un comunicat dat publicităţii de Brigăzile "Ezzedin al-Qassam", dovedeşte că grupările palestiniene radicale vor continua acţiunile armate împotriva israelienilor, încercând, astfel, să împiedice aplicarea "foii de parcurs" pentru Orientul Mijlociu propusă de Cvartetul SUA, Rusia, ONU, UE. Comunicatul Brigăzilor "Ezzedin al-Qassam" precizează: "Doi membri ai mişcării noastre aflaţi în taberele de refugiaţi de la Jabaliya şi Shatti (în apropiere de Gaza), au fost asasinaţi la 11 iunie a.c., iar noi vom continua lupta armată". 

La rândul său, premierul palestinian, Mahmud Abbas, a condamnat atacul sinucigaş comis de mişcarea islamistă Hamas, precum şi raidurile israeliene din Gaza. Într-un alt comunicat dat publicităţii la Ramallah, M. Abbas a reluat apelul lansat de Yasser Arafat privind o încetare imediată a focului. De asemenea, premierul palestinian a declarat că cele două părţi trebuie să acţioneze în vederea aplicării "foii de parcurs", planul internaţional de pace propus de Cvartetul pentru Orientul Mijlociu. 

Ideea continuării procesului de pace a fost susţinută şi de Secretarul de stat american, Colin Powell, precum şi de Secretarul general al ONU, Kofi Annan. Cei doi au cerut israelienilor şi palestinienilor să menţină această cale a păcii, în pofida escaladării violenţelor. "Liderii părţilor implicate trebuie să continue pe calea deschisă la Aqaba", a declarat C. Powell, referindu-se la summit-ul din Iordania, unde au fost prezenţi preşedintele George W. Bush şi premierii israelian, Ariel Sharon, şi palestinian, Mahmud Abbas. La finalul unei întrevederi cu K. Annan în SUA, C. Powell a condamnat atentatul de la Ierusalim, adăugând că "există în continuare persoane care nu vor ca poporul palestinian să obţină un stat care să convieţuiască în pace alături de Israel". 

La rândul său, Kofi Annan a declarat că este important ca liderii israelieni şi palestinieni să meargă înainte pe calea păcii. "Ceea ce s-a întâmplat la Ierusalim este condamnabil, dar acest lucru nu trebuie să îi determine pe liderii celor două părţi să blocheze procesul de pace", a precizat Secretarul general al ONU. 

Preşedinţia elenă a Uniunii Europene a condamnat ferm atentatul sinucigaş din Ierusalimul de Vest şi şi-a exprimat îngrijorarea faţă de actuala situaţie din Orientul Mijlociu. "UE condamnă ferm atacul sinucigaş din Ierusalim şi prezintă condoleanţe Guvernului israelian şi familiilor victimelor", se arată într-un comunicat al UE. Preşedinţia elenă apreciază că "nimic nu justifică terorismul, iar pretextele pe care teroriştii le invocă nu justifică uciderea unor civili nevinovaţi". 

Armata israeliană a primit, la 12 iunie a.c., ordinul de a "elimina în totalitate organizaţia musulmană Hamas", ca urmare a atentatului sinucigaş comis la 11 iunie a.c. la Ierusalim. Această măsură, anunţată la finalul unei reuniuni a Statului Major cu ministrul israelian al apărării, Shaul Mofaz, organizată la scurt timp după atentat, se referă nu doar la principala mişcare musulmană palestiniană, ci şi la liderii politici care nu mai dispun de nici un fel de imunitate. Potrivit observatorilor politici, ordinul de eliminare totală a Hamas l-ar putea viza şi pe şeicul Ahmed Yassin, fondator şi lider spiritual al mişcării, stabilit în Gaza. 

Generalul egiptean Mustafa al-Bouhiri a avut, la 15 iunie a.c., o întâlnire cu responsabili ai serviciilor de securitate şi cu reprezentanţi ai principalelor facţiuni palestiniene, încercând să obţină o încetare a atacurilor antiisraeliene. Delegaţia egipteană s-a întâlnit, în Gaza, cu şeful securităţii naţionale palestiniene, generalul Abdel Razeq Al-Majaida, şi cu liderii serviciilor de securitate preventivă din Fâşia Gaza. Responsabilii egipteni au purtat o serie de discuţii cu responsabilii mişcării Fatah, condusă de preşedintele Autorităţii Palestiniene, Yasser Arafat şi cu reprezentanţii Hamas, printre care şi Ahmed Yassin, fondator şi lider spiritual al mişcării, care urmează să poarte negocieri, la rândul său, cu reprezentanţii grupării radicale Jihadului islamic.

Hamas, mişcare radicală palestiniană, va analiza propunerile de încetare a atentatelor antiisraeliene care i-au fost prezentate, la 15 iunie a.c., de un responsabil cu rang înalt din cadrul serviciilor de securitate egiptene, potrivit unui comunicat al grupării islamiste. "Vom studia, cu atenţie şi seriozitate, ideile sugerate de delegaţia egipteană", precizează comunicatul dat publicităţii la finalul întâlnirii din Gaza. "Promitem că vom analiza aceste sugestii, iar dialogul cu responsabilii egipteni va continua", a adăugat Hamas, rezervându-şi dreptul de a rezista în faţa ocupaţiei israeliene. "Foaia de parcurs nu este suficientă (...) nu este reprezentativă pentru aspiraţiile palestiniene", mai precizează textul dat publicităţii de gruparea Hamas.

Franţa intenţionează să propună comunităţii internaţionale desfăşurarea unei forţe de interpunere între israelieni şi palestinieni. Ministrul de externe francez, Dominique de Villepin, a declarat ca Franţa va propune întocmirea unui studiu de fezabilitate privind crearea unui cordon de securitate în Orientul Mijlociu, pronunţându-se în favoarea sporirii implicării internaţionale în situaţia din Orientul Mijlociu. "Ministrul francez al Afacerilor Externe va propune studierea fezabilităţii unei astfel de forţe (...) stabilind dacă toate părţile implicate doresc acest lucru şi dacă o forţă-tampon va permite stoparea mişcărilor teroriste, fără să creeze un fenomen de supralicitare", a precizat şeful diplomaţiei franceze. 

"Israelul respinge categoric ideea desfăşurării unei forţe de interpunere între israelieni şi palestinieni, pe care Franţa intenţionează să o propună comunităţii internaţionale", a afirmat, la 16 iunie a.c. purtătorul de cuvânt al guvernului israelian, Raanan Gissin. Oficialul israelian a precizat că "nu va exista o forţă internaţională în regiune", subliniind că "singura prezenţă pe care Israelul o acceptă este cea a observatorilor însărcinaţi cu supravegherea aplicării diferitelor etape ale "foii de parcurs". Nu este loc pentru o altă forţă internaţională (...) Dacă Franţa intenţionează să ajute la promovarea păcii, trebuie să îşi exercite influenţa asupra lui Yasser Arafat pentru a-l determina să nu mai obstrucţioneze eforturile de pace ale premierului palestinian, Mahmud Abbas". 

"Propunerea franceză de instalare a unei forţe-tampon între israelieni şi palestinieni este interesantă, dar ideea trebuie aprobată de ambele tabere implicate în acest conflict", a apreciat, la rândul său, purtătorul de cuvânt al Guvernului britanic, care a declarat că "problema esenţială va fi să stabilim dacă propunerea va fi susţinută de israelieni şi palestinieni". 

 

4. Situaţia din Iran 

 

La 13 iunie a.c., consilierul preşedintelui american pentru securitate naţională, Condoleezza Rice, a lansat un nou avertisment la adresa autorităţilor iraniene, cărora le-a recomandat să nu se implice în problemele interne ale Irakului şi să pună capăt programului ilegal de înarmare. De asemenea, responsabilul american a avertizat guvernul iranian că autorităţile americane supraveghează îndeaproape eventualele sale legături cu terorismul internaţional. "Nu putem tolera ca Iranul, care are o viziune diferită asupra viitorului Irakului, să încerce să alimenteze o stare de conflict în sudul Irakului", a declarat Condoleezza Rice. Potrivit acesteia, comunitatea internaţională trebuie să se opună cu hotărâre continuării programului iranian de dezvoltare a armelor de distrugere în masă, în special de natură nucleară. Consilierul prezidenţial a adăugat că raportul Agenţiei Internaţionale pentru Energie Atomică (AIEA) va fi o confirmare a acuzaţiilor Statelor Unite împotriva Iranului. "Este inacceptabil faptul că, sub acoperirea unui program nuclear civil, Iranul utilizează tehnologia avansată şi metode de fabricare a unor instalaţii care ar putea duce la dezvoltarea unui program de arme nucleare", a subliniat Condoleezza Rice, avertizând că Administraţia americană nu poate tolera ca responsabilii Al-Qaida să circule liber pe teritoriul iranian.

Ministrul iranian de externe, Kamal Kharazi, a dezminţit cu hotărâre acuzaţiile referitoare la programul nuclear militar din Iran, declarând că acesta este interzis cu stricteţe de religia islamică. 

Pe de altă parte, Statele Unite au afirmat că susţin manifestaţiile de la Teheran şi au cerut eliberarea protestatarilor arestaţi. "Iranienii au dreptul de a-şi decide liber propriul destin iar Statele Unite susţin deplin aspiraţia lor de a trăi în libertate", a precizat purtătorul de cuvânt al Departamentului de Stat, Richard Boucher. 

Analiştii politici ai publicaţiei "The Economist" au evidenţiat desfăşurarea marii manifestaţii care a avut loc la 11 iunie a.c., mii de persoane demonstrând în capitala Iranului, Teheran, împotriva regimului ţării. Pretextul acţiunilor de protest este planul guvernului de a privatiza universităţile iraniene, deşi mulţi dintre demonstranţi sunt nemultumiţi de ritmul lent al reformelor politice şi sociale. Poliţia şi grupuri ale miliţiei islamice i-au impiedicat pe manifestanţi să se apropie de campusul Universităţii din Teheran, scena unor proteste violente desfăşurate în anul 1999, iar guvernul a avertizat că nu vor fi tolerate nici un fel de acţiuni ilegale.

Liderul suprem al poporului islamic, ayatollahul Ali Khamenei, a afirmat că liderii americani sunt cei care au încurajat oamenii să iasă în stradă. "SUA spun acum deschis că vor să creeze dezordine în Iran. Strategia lor este să declanşeze dispute în interiorul naţiunii şi să o separe de sistem", a declarat ayatollahul pentru televiziunea de stat. Analiştii britanici au remarcat faptul că SUA nu fac nimic pentru a aplana situaţia din regiune. Administraţia americană îi consideră atât pe ayatollahul Khamenei cât şi pe Mohammad Khatami, preşedintele iranian reformator, drept apărători ai unei teocraţii detestate de populaţia ţării. "The Economist" consideră că există dovezi în acest sens. Cu prilejul alegerilor locale, care au avut loc în februarie a.c., "alegători cândva entuziaşti au rămas acasă" iar în Teheran a votat doar 12% din electorat. De asemenea, "Parlamentul reformator care a fost ales în 2000 este un eşec. Câteva decrete prezidenţiale menite să reducă activitatea unor instituţii conservatoare ale statului şi să îmbunătăţească sistemului judiciar, respectarea drepturilor omului şi a libertăţii presei au fost respinse de Parlamentul ţării". 

În ciuda acestor obstacole în calea reformei, Uniunea Europeană negociază cu Iranul un acord comercial şi de cooperare. Preşedintele american s-a opus în mod constant ameliorării relaţiilor dintre cele două state favorizând doar cooperarea pe probleme specifice. Astfel, forţele speciale iraniene au sprijinit NATO în timpul războiului din Afganistan şi au oferit Statelor Unite informaţii utile în acest sens. De asemenea, rolul Iranului în reconstrucţia politică a Afganistanului a fost în bună măsură unul constructiv. Iranul a încurajat o formaţiune irakiană pe care o influenţează, Consiliul Suprem pentru Revoluţia Islamică în Irak (SCIRI), să se alăture altor grupări, coordonate de SUA, pentru a se opune lui Saddam Hussein, iar în timpul războiului din Irak, iranienii nu au ripostat faţă de violarea de către SUA a spaţiului lor aerian şi a apelor teritoriale.

Dar, la începutul anului 2002 s-a constatat că Iranul a furnizat arme palestinienilor. Este posibil ca agenţi ai Al Qaida din Iran să fi fost implicaţi în recentele atacuri teroriste care au avut loc la Riad (Iordania). De asemenea, deşi Iranul pretinde că nu urmăreşte obţinerea de arme nucleare, un raport al ONU evidenţiază că la 6 iunie a.c. această ţară a refuzat să dea informaţii delicate despre activitatea desfăşurată în acest sector. Dezvoltarea nucleară este una din puţinele chestiuni cu care iranienii sunt de acord, indiferent de tabăra politică din care fac parte. Ei au ajuns să privească statutul lor nuclear drept un fel de protecţie, mai ales de când preşedintele american a inclus Iranul pe aşa numita "axă a răului". 

Administraţia americană a afirmat că doreşte în mod clar ca regimul irakian să opereze schimbări. Dar, în opinia unor oficiali ai Administraţiei şi a câtorva responsabili ai Pentagonului, aceast lucru nu este suficient. Ei consideră că regimul iranian trebuie schimbat apreciind că dovezile împotriva Iranului în chestiunea programului nuclear şi a terorismului sunt mai puternice decât cele care au fost folosite împotriva lui Saddam Hussein.

 

5. Vizita Secretarului american al apărării, Donald Rumsfeld, în Germania 

 

În cursul primei sale vizite în Germania de la încheierea războiului din Irak, Secretarul american al apărării, Donald Rumsfeld, a făcut un apel, la 11 iunie a.c., la unitate între Europa şi SUA, pentru cooperare eficientă în combaterea noilor tipuri de ameninţări, salutând politica statelor care susţin SUA. "Multe ţări europene, dar nu toate, consideră pe bună dreptate că asocierea dintre terorism şi armele de distrugere în masă reprezintă cea mai mare ameninţare", a declarat D. Rumsfeld, într-un discurs susţinut cu ocazia aniversării a zece ani de la înfiinţarea Centrului Marshall pentru studii de securitate. "Majoritatea acestor state resping argumentul că trebuie să aleagă între Statele Unite şi Europa şi recunosc faptul că o relaţie transatlantică puternică nu este doar compatibilă cu integrarea europeană, dar şi vitală pentru securitatea reciprocă", a continuat oficialul american. 

Pe de altă parte, şeful Pentagonului a reluat controversatele sale declaraţii referitoare la "vechea" şi "noua" Europă, repetând fraza care a declanşat dispute transatlantice aprinse înaintea războiului din Irak, subliniind atitudinile diferite ale ţărilor europene faţă de Statele Unite. "Acestea sugerează că distincţia dintre vechi şi nou în Europa de astăzi nu este de fapt o chestiune de vârstă, mărime sau poziţie geografică, ci este o problema de atitudine ce decurge din viziunea pe care o aduc ţările în relaţia transatlantică", a spus el, criticând indirect poziţiile Franţei şi Germaniei în timpul crizei irakiene.

De asemenea, Donald Rumsfeld a apreciat că aderarea unor noi state la NATO permite întinerirea Alianţei Nord-Atlantice. "Să fie clar, aceste ţări nu sunt parteneri de rang secund, acceptaţi la masa adulţilor atât timp cât rămân liniştiţi. Au fost invitate pentru a participa deplin la luarea de decizii", a mai subliniat responsabilul american. În discursul său, Donald Rumsfeld a apreciat politica desfăşurată de Polonia în privinţa războiului din Irak, amintind şi că România a desfăşurat un batalion de infanterie în Afganistan şi că este dispusă să facă acelaşi lucru în Irak. 

Donald Rumsfeld a criticat Curtea Internaţională de Justiţie, a cărei autoritate asupra militarilor americani nu este recunoscută de Statele Unite, precum şi legea belgiană care acordă justiţiei din această ţară competenţe universale pentru judecarea crimelor de război. El a subliniat că au fost depuse plângeri împotriva generalului american Tommy Frank, comandantul operaţiunilor militare din Irak. "Aceste tendinţe sunt periculoase, nu numai pentru că ameninţă să perturbe cooperarea dintre prieteni şi aliaţi, ci şi pentru că erodarea respectului suveranităţii statelor absolvă statele de responsabilitate faţă de problemele interne", a mai declarat D. Rumsfeld. 

Ministrul german al apărării, Peter Struck, a precizat că "relaţiile dintre Germania şi Statele Unite încep să se normalizeze". În discursul său, Peter Struck a amintit "importanţa prieteniei germano-americane, care poate suporta şi anumite divergenţe". 

În privinţa relaţiilor cu Franţa, Donald Rumsfeld a declarat că relaţiile dintre această ţară şi SUA nu au fost mereu cele mai bune, amintind una dintre cele mai elocvente descrieri ale relaţiilor internaţionale dintre cele două ţări: "Colin Powell avea obiceiul de a spune că Franţa şi Statele Unite sunt în terapie conjugală de câteva decenii".

